Čajka tmavá

Čajka tmavá (lat. Larus fuscus) je veľký druh čajky z čeľade čajkovité. Hniezdi v atlantickej časti Európy od Portugalska  po Severné more. Na Slovensku sa objavuje počas obdobia migrácie a v zime, zistený bol na 7,70 % mapovacích kvadrátov. Podľa Medzinárodnej únie na ochranu prírody a prírodných zdrojov čajka tmavá patrí medzi najmenej ohrozené druhy, trend celkovej populácie je stúpajúci.

Výskyt a stav na Slovensku 
Odhadovaný počet zimujúcich jedincov 0 - 5. Ekosozologický status v roku 1995 Im - nezaradený migrant, resp. nehniezdič. V roku 1998 žiadne.Európsky ochranársky status SPEC4 - druhy, ktorých globálne populácie sú koncentrované v Európe a majú tam vhodný ochranársky status. Stupeň ohrozenia S - vyhovujúci ochranársky status.   

Koncom marca v roku 2017 bola na Skalických rybníkoch pozorovaná jedna nedospelá čajka poddruhu L. f. graellsii/intermedius.

Poddruhy  

 L. f. fuscus Linnaeus 1758.

 L. f. heuglini Bree 1876, čajka tundrová    obýva severnú časť Sibíri od polostrova Kola po Tajmýrsky polostrov, v zime od južnej časti Stredného východu po Východnú Afriku a od východnej Indii po východnú Čínu a Južnú Kóreu. Poddruh L. f. taimyrensis, obývajúci Jenisej a Tajmýrsky polostrov, často považovaný za neoddeliteľný od L. f. heuglini, vyžaduje dôkladnú molekulárnu štúdiu. Niekedy je považovaná za samostatný druh L. heuglini, aktuálne je zaraďavaná ako poddruh L. fuscus.

 L. f. graellsii Brehm 1857, čajka tmavochrbtá    Island, Faerské ostrovy, Britské ostrovy, Holandsko, Francúzsko a Pyrenejský polostrov; zimuje od juhovýchodnej Európy po západnú Afriku, a výrazne sa zvýšili jeho počty na pobreží Atlantického oceánu v Amerike.

 L. f. intermedius Schiøler, 1922, čajka dánska    Holandsko, Nemecko, Dánsko, pobrežie Nórska a severozápadného Švédska, izolovaná populácia v severovýchodnom Španielsku v ústí rieky Ebro, zimuje najmä v západnej Európe a v západnej Afrike.

 L. f. barabensis Johansen, 1960, čajka stepná  obýva stepné oblasti strednej Ázie, zimuje hlavne v severozápadnej Ázii.

Ochrana 
Je zákonom chránená, spoločenská hodnota je 460 € (Vyhláška MŽP č. 24/2003 Z.z. v znení č. 492/2006 Z. z., 638/2007 Z. z., 579/2008 Z. z., 173/2011 Z. z., 158/2014 Z. z., účinnosť od 01.01.2015).

Galéria

Referencie

Iné projekty

Externé odkazy 
 
 

Čajkovité
Vtáky na Slovensku
Najmenej ohrozené druhy